CELEX: 32021D2073
Language: sk
Date: 2021-11-25 00:00:00
Title: Rozhodnutie Rady (SZBP) 2021/2073 z 25. novembra 2021 na podporu zvýšenia operačnej účinnosti Organizácie pre zákaz chemických zbraní (OPCW) prostredníctvom satelitných snímok

26.11.2021   
               
               
                  SK
               
               
                  Úradný vestník Európskej únie
               
               
                  L 421/65
               
            
         ROZHODNUTIE RADY (SZBP) 2021/2073
         z 25. novembra 2021
         na podporu zvýšenia operačnej účinnosti Organizácie pre zákaz chemických zbraní (OPCW) prostredníctvom satelitných snímok
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 28 ods. 1 a článok 31 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Európska rada 12. decembra 2003 prijala stratégiu EÚ proti šíreniu zbraní hromadného ničenia (ďalej len „stratégia EÚ“), ktorá v kapitole III obsahuje zoznam opatrení zameraných na boj proti šíreniu takýchto zbraní.
                  
               
                     (2)
                  
                  
                     V stratégii EÚ sa zdôrazňuje kľúčová úloha Dohovoru o zákaze vývoja, výroby, hromadenia a použitia chemických zbraní a o ich zničení (ďalej len „CWC“) a Organizácie pre zákaz chemických zbraní (ďalej len „OPCW“) pri vytváraní sveta bez chemických zbraní. Cieľmi stratégie EÚ sa dopĺňajú ciele, ktoré sleduje OPCW v kontexte svojej zodpovednosti za vykonávanie CWC.
                  
               
                     (3)
                  
                  
                     Rada 22. novembra 2004 prijala jednotnú akciu 2004/797/SZBP (1) o podpore činností OPCW. Na uvedenú jednotnú akciu po uplynutí jej účinnosti nadviazala jednotná akcia Rady 2005/913/SZBP (2), na ktorú následne nadviazala jednotná akcia Rady 2007/185/SZBP (3). Na jednotnú akciu 2007/185/SZBP nadviazali rozhodnutia Rady 2009/569/SZBP (4), 2012/166/SZBP (5), 2013/726/SZBP (6), (SZBP) 2015/259 (7), (SZBP) 2017/2302 (8), (SZBP) 2017/2303 (9), (SZBP) 2019/538 (10) a (SZBP) 2021/1026 (11).
                  
               
                     (4)
                  
                  
                     V rozhodnutí (SZBP) 2017/2303 sa stanovila okrem iného podpora pre OPCW pri prístupe k satelitným snímkam a analýzam snímok poskytovaných Satelitným strediskom Európskej Únie (ďalej len „SatCen“).
                  
               
                     (5)
                  
                  
                     Rada 10. decembra 2018 prijala rozhodnutie (SZBP) 2018/1943 (12), ktorým sa stanovilo predĺženie obdobia vykonávania rozhodnutia (SZBP) 2017/2303 o dvanásť mesiacov bez navýšenia nákladov.
                  
               
                     (6)
                  
                  
                     Rada 9. decembra 2019 prijala rozhodnutie (SZBP) 2019/2112 (13), ktorým sa stanovilo predĺženie obdobia vykonávania rozhodnutia (SZBP) 2017/2303 o ďalších dvanásť mesiacov bez navýšenia nákladov.
                  
               
                     (7)
                  
                  
                     V súvislosti s vykonávaním rozhodnutia (SZBP) 2017/2303 sa OPCW opierala o jedinečné informácie, ktoré analýza snímok vykonávaná strediskom SatCen poskytuje pri plánovaní misií i analýze informácií.
                  
               
                     (8)
                  
                  
                     Je potrebné posilniť operačnú účinnosť OPCW pokračujúcim poskytovaním satelitných snímok a analýzy snímok, ktoré zabezpečuje stredisko SatCen, na podporu činností a misií OPCW v rámci jej mandátu po skončení obdobia vykonávania rozhodnutia (SZBP) 2017/2303,
                  
               PRIJALA TOTO ROZHODNUTIE:
         
            Článok 1
            
               1.   Na účely okamžitého a praktického uplatňovania niektorých prvkov stratégie EÚ podporuje Únia projekt OPCW na zvýšenie jeho operačnej účinnosti prostredníctvom satelitných snímok a analýzy snímok, ktoré poskytuje SatCen, s týmito cieľmi:
               
                           —
                        
                        
                           rozšírenie kapacity OPCW na podporu činností, na ktoré má OPCW mandát (tím na posudzovanie vyhlásení (DAT), vyšetrovacia misia (FFM), vyšetrovací a identifikačný tím (IIT), atď.) prostredníctvom analýz snímok ako prostriedku na podloženie dôkazov alebo potvrdenie zistení, a
                        
                     
                           —
                        
                        
                           využitie cielenej analýzy snímok v oblastiach záujmu (miesta, trasy, atď.) pri plánovaní misií s mandátom OPCW (prípady podozrenia z použitia – IAU), inšpekcie na vyžiadanie, návštevy na účely technickej pomoci (TAV), atď.) s cieľom zvýšiť bezpečnosť a dôveru v presnosť overovania.
                        
                     
            
               2.   Za činnosti v rámci projektu OPCW, ktoré patria medzi činnosti podporované Úniou a sú v súlade s opatreniami stanovenými v kapitole III stratégie EÚ, sa v súvislosti s odsekom 1 považujú:
               
                           —
                        
                        
                           umožnenie OPCW prostredníctvom kapacity snímkovania účinne vykonávať primeraný dohľad a poskytovať potrebné správy orgánom OPCW zodpovedným za tvorbu politík (výkonná rada a konferencia štátov, ktoré sú zmluvnými stranami dohovoru), a
                        
                     
                           —
                        
                        
                           umožnenie OPCW prostredníctvom kapacity snímkovania presne, účinne a bezpečne vykonávať overovacie činnosti a poskytovať požadovanú pomoc štátom, ktoré sú zmluvnými stranami dohovoru.
                        
                     
            
               3.   Projekt uvedený v odseku 1 sa týka okrem iného poskytovania produktov na získavanie informácií o situácii, ktoré súvisia s bezpečnosťou vyšetrovacej misie (FFM), vrátane informácií o stave cestnej siete, a to prostredníctvom poskytovania satelitných snímok strediskom SatCen organizácii OPWC.
            
            
               4.   Podrobný opis činností uvedených v odseku 2, ktoré podporuje Únia, sa uvádza v projektovom dokumente v prílohe.
            
         
         
            Článok 2
            
               1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „VP“).
            
            
               2.   Technické vykonávanie projektu uvedeného v článku 1 zabezpečuje technický sekretariát OPCW (ďalej len „technický sekretariát“). Túto úlohu vykonáva pod vedením a kontrolou VP. VP uzavrie na tento účel s technickým sekretariátom potrebné dohody.
            
         
         
            Článok 3
            
               1.   Finančná referenčná suma na vykonávanie projektu uvedeného v článku 1 je 1 593 353,22 EUR.
            
            
               2.   Výdavky financované zo sumy stanovenej v odseku 1 sa spravujú v súlade s postupmi a pravidlami, ktoré sa vzťahujú na všeobecný rozpočet Únie.
            
            
               3.   Komisia dohliada na riadne spravovanie výdavkov uvedených v odseku 2. Na tento účel uzavrie s technickým sekretariátom potrebnú dohodu. Na základe uvedenej dohody technický sekretariát zabezpečí viditeľnosť príspevku Únie úmernú jeho výške a stanoví opatrenia na podporu vytvárania synergií a predchádzanie zdvojeniu činností.
            
            
               4.   Komisia vyvinie úsilie, aby sa dohoda uvedená v odseku 3 uzavrela čo najskôr po nadobudnutí účinnosti tohto rozhodnutia. Informuje Radu o všetkých ťažkostiach, ktoré v tomto procese vzniknú, ako aj o dátume uzavretia dohody.
            
         
         
            Článok 4
            VP podáva na základe pravidelných správ, ktoré vypracúva technický sekretariát, Rade správu o vykonávaní tohto rozhodnutia. Správy VP tvoria základ pre hodnotenie, ktoré vykoná Rada. Komisia poskytuje informácie o finančných aspektoch projektu uvedeného v článku 1.
         
         
            Článok 5
            
               1.   Toto rozhodnutie nadobúda účinnosť dňom jeho prijatia.
            
            
               2.   Účinnosť tohto rozhodnutia uplynie 48 mesiacov po uzavretí dohody uvedenej v článku 3 ods. 3. Ak sa však uvedená dohoda neuzavrie do šiestich mesiacov po nadobudnutí účinnosti tohto rozhodnutia, účinnosť tohto rozhodnutia sa po uplynutí uvedenej lehoty skončí.
            
         
         
            V Bruseli 25. novembra 2021
            
               
                  Za Radu
               
               
                  predseda
               
               Z. POČIVALŠEK
            
         
         
            (1)  Jednotná akcia Rady 2004/797/SZBP z 22. novembra 2004 o podpore činností OPCW v rámci vykonávania Stratégie EÚ proti šíreniu zbraní hromadného ničenia (Ú. v. EÚ L 349, 25.11.2004, s. 63).
         
            (2)  Jednotná akcia Rady 2005/913/SZBP z 12. decembra 2005 o podpore činností OPCW v rámci vykonávania Stratégie EÚ proti šíreniu zbraní hromadného ničenia (Ú. v. EÚ L 331, 17.12.2005, s. 34).
         
            (3)  Jednotná akcia Rady 2007/185/SZBP z 19. marca 2007 o podpore činností OPCW v rámci vykonávania Stratégie EÚ proti šíreniu zbraní hromadného ničenia (Ú. v. EÚ L 85, 27.3.2007, s. 10).
         
            (4)  Rozhodnutie Rady 2009/569/SZBP z 27. júla 2009 o podpore činností OPCW v rámci vykonávania Stratégie EÚ proti šíreniu zbraní hromadného ničenia (Ú. v. EÚ L 197, 29.7.2009, s. 96).
         
            (5)  Rozhodnutie Rady 2012/166/SZBP z 23. marca 2012 o podpore činností Organizácie pre zákaz chemických zbraní (OPCW) v rámci vykonávania stratégie EÚ proti šíreniu zbraní hromadného ničenia (Ú. v. EÚ L 87, 24.3.2012, s. 49).
         
            (6)  Rozhodnutie Rady 2013/726/SZBP z 9. decembra 2013 na podporu rezolúcie BR OSN 2118 (2013) a rozhodnutia výkonnej rady OPCW č. EC-M-33/DEC.1 v rámci vykonávania stratégie EÚ proti šíreniu zbraní hromadného ničenia (Ú. v. EÚ L 329, 10.12.2013, s. 41).
         
            (7)  Rozhodnutie Rady (SZBP) 2015/259 zo 17. februára 2015 na podporu činností Organizácie pre zákaz chemických zbraní (OPCW) v rámci vykonávania stratégie EÚ proti šíreniu zbraní hromadného ničenia (Ú. v. EÚ L 43, 18.2.2015, s. 14).
         
            (8)  Rozhodnutie Rady (SZBP) 2017/2302 z 12. decembra 2017 na podporu činností OPCW na pomoc pri sanačných operáciách v bývalom sklade chemických zbraní v Líbyi v rámci vykonávania stratégie EÚ proti šíreniu zbraní hromadného ničenia (Ú. v. EÚ L 329, 13.12.2017, s. 49).
         
            (9)  Rozhodnutie Rady (SZBP) 2017/2303 z 12. decembra 2017 na podporu ďalšieho vykonávania rezolúcie Bezpečnostnej rady OSN č. 2118 (2013) a rozhodnutia výkonnej rady OPCW EC-M-33/DEC.1 o likvidácii sýrskych chemických zbraní v rámci vykonávania stratégie EÚ proti šíreniu zbraní hromadného ničenia (Ú. v. EÚ L 329, 13.12.2017, s. 55).
         
            (10)  Rozhodnutie Rady (SZBP) 2019/538 z 1. apríla 2019 na podporu činností Organizácie pre zákaz chemických zbraní (OPCW) v rámci vykonávania stratégie EÚ proti šíreniu zbraní hromadného ničenia (Ú. v. EÚ L 93, 2.4.2019, s. 3).
         
            (11)  Rozhodnutie Rady (SZBP) 2021/1026 z 21. júna 2021 na podporu programu Organizácie pre zákaz chemických zbraní (OPCW) v oblasti kybernetickej bezpečnosti a odolnosti a informačnej bezpečnosti v rámci vykonávania stratégie EÚ proti šíreniu zbraní hromadného ničenia (Ú. v. EÚ L 224, 24.6.2021, s. 24).
         
            (12)  Rozhodnutie Rady (SZBP) 2018/1943 z 10. decembra 2018, ktorým sa mení rozhodnutie (SZBP) 2017/2303 na podporu ďalšieho vykonávania rezolúcie Bezpečnostnej rady OSN č. 2118 (2013) a rozhodnutia výkonnej rady OPCW EC-M-33/DEC.1 o likvidácii sýrskych chemických zbraní v rámci vykonávania stratégie EÚ proti šíreniu zbraní hromadného ničenia (Ú. v. EÚ L 314, 11.12.2018, s. 58).
         
            (13)  Rozhodnutie Rady (SZBP) 2019/2112 z 9. decembra 2019, ktorým sa mení rozhodnutie (SZBP) 2017/2303 na podporu ďalšieho vykonávania rezolúcie Bezpečnostnej rady OSN č. 2118 (2013) a rozhodnutia výkonnej rady OPCW EC-M-33/DEC.1 o likvidácii sýrskych chemických zbraní v rámci vykonávania stratégie EÚ proti šíreniu zbraní hromadného ničenia (Ú. v. EÚ L 318, 10.12.2019, s. 159).
      
      
         
            PRÍLOHA
            PROJEKTOVÝ DOKUMENT
            Podpora Únie na zlepšenie operačnej účinnosti OPCW prostredníctvom satelitných snímkov
            1.   Kontext
            
            V rámci analytických procesov OPCW sa vyžaduje potvrdenie a overenie poskytnutých dôkazných informácií najspoľahlivejšími dostupnými spôsobmi. Satelitné snímky nie sú jediným zdrojom dôkazných informácií, môžu však poskytnúť ukazovatele a potvrdenie, ktoré nie sú k dispozícii z iných zdrojov, vďaka čomu prinášajú cenné analytické poznatky, ktoré možno využiť na zabezpečenie úplného vykonávania Dohovoru o chemických zbraniach. Kľúčová z tohto hľadiska je dostatočná inštitucionálna kapacita, v rámci ktorej môžu snímky a ich analýzy uľahčiť podrobnejšie a spoľahlivejšie plánovanie misií, zmierňovanie bezpečnostných rizík pre nasadené tímy, ako aj zabezpečiť dôkazné informácie a analýzy v záujme nákladovo efektívnejšieho overovania.
            Pri vykonávaní rozhodnutia Rady SZBP/2017/2303 sa OPCW opiera o jedinečné informácie z analýz snímok, ktoré poskytuje stredisko SATCEN pri plánovaní misií i analýze informácií. Satelitné snímky prispeli k úsiliu OPCW o uskutočnenie dôkladnejších výsluchov svedkov, potvrdenie svedeckých výpovedí a presnejšie určenie oblastí záujmu. Satelitné snímky Sýrskej arabskej republiky (SAR) posilnili od roku 2014 situačné povedomie a bezpečnosť a znížili riziko pre misie OPCW v teréne, pokiaľ ide o miesta, ktoré sa majú navštíviť/kontrolovať. Začlenenie analýz snímok do operačného plánovania umožnilo tímom OPCW doladiť svoje činnosti na mieste tým, že členom tímu poskytuje snímky oblasti, v ktorej budú nasadení, takmer v reálnom čase. Ukázalo sa, že analýzy snímok sú a naďalej budú strategickým faktorom v rámci analytického úsilia OPCW.
            Okrem toho zostáva neukončených niekoľko vyšetrovaní podozrenia z použitia, ako aj rozhodnutí Výkonnej rady (ES) o poverení dodatočnými návštevami na mieste, vyšetrovacími misiami a vyšetrovaniami, ktoré si naďalej vyžadujú podporu formou satelitných snímok. Jedinečné analytické kapacity, ktoré poskytuje stredisko SATCEN, umožnili povereným tímom OPCW potvrdiť informácie z iných zdrojov a dôkladnejšie analyzovať prípady podozrenia z použitia v SAR. Ukázalo sa, že analýzy satelitných snímok majú pre tímy OPCW pôsobiace v SAR nenahraditeľný význam. Okrem činností, ktorými bola poverená v SAR, počíta OPCW s rastúcim významom analýz satelitných snímok v prípadoch podozrenia z použitia chemických zbraní mimo tejto krajiny s cieľom uľahčiť vykonávanie činností súvisiacich s článkom IX dohovoru (konzultácie, spolupráca a zisťovanie skutočností), ako aj v prípade možného budúceho pristúpenia štátov vlastniacich chemické zbrane k dohovoru.
            2.   Účel projektu
            
            2.1.   Celkové ciele projektu
            
            Celkovým cieľom projektu je zabezpečiť kapacity sekretariátu na uľahčenie vykonávania článku IX dohovoru (konzultácie, spolupráca a zisťovanie skutočností) a súvisiacich rozhodnutí Výkonnej rady OPCW poskytovaním služieb snímkovania, ktoré riešia nedostatky v situačnej informovanosti misií tak, aby to prispievalo k zníženiu zraniteľnosti OPCW pri nasadeniach a maximalizovalo jej analytickú efektívnosť.
            2.2.   Osobitné ciele
            
            
                        —
                     
                     
                        rozšírenie kapacít OPCW na podporu činností s mandátom OPCW (DAT, FFM, IIT atď.) prostredníctvom analýzy snímok ako prostriedku na podloženie dôkazov alebo potvrdenie zistení,
                     
                  
                        —
                     
                     
                        využitie cielenej analýzy snímok v oblastiach záujmu (miesta, trasy atď.) pri plánovaní misií s mandátom OPCW (prípady podozrenia z použitia – IAU), inšpekcie na vyžiadanie, návštevy na účely technickej pomoci (TAV) atď.) s cieľom zvýšiť bezpečnosť a dôveru v presnosť overovania.
                     
                  2.3.   Výsledky
            
            
               K očakávaným výsledkom, ku ktorým projekt prispeje, patrí:
            
            
                        —
                     
                     
                        využívanie snímok a analýz, pokiaľ ide o cielené dôkazy, na podkladanie a potvrdenie zistení a overovacích postupov tímov,
                     
                  
                        —
                     
                     
                        minimalizácia bezpečnostných rizík a zvýšená situačná informovanosť s cieľom uľahčiť čo najefektívnejšie plánovanie misií OPCW.
                     
                  3.   Opis činností
            
            
               Činnosť 1 – umožnenie OPCW účinne vykonávať primeraný dohľad a poskytovať potrebné správy orgánom OPCW zodpovedným za tvorbu politík (EK a konferencia zmluvných štátov OPCW) prostredníctvom kapacity snímkovania
            
            Cieľom tejto činnosti je poskytnúť OPCW prostredníctvom snímok a ich analýz schopnosť prispievať k cieleným analytickým dôkazných postupom a zároveň optimalizovať plánovanie OPCW (alokácia a úlohy) na zvýšenie efektívnosti misií a zníženie zraniteľnosti.
            
               Činnosť 2 – umožnenie OPCW presne, účinne a bezpečne vykonávať overovacie činnosti a poskytovať požadovanú pomoc štátom, ktoré sú zmluvnými stranami dohovoru, prostredníctvom kapacity snímkovania
            
            
               Táto činnosť sa zameriava na poskytovanie služieb snímkovania na základe potrieb pre rôzne žiadosti o zistenie skutočností v rámci dohovoru, ktoré predložili jeho zmluvné štáty (IAU, CI, TAV atď.), ako aj na optimalizáciu plánovania OPCW (alokácia a úlohy) v záujme zvýšenia efektívnosti misií a zníženia zraniteľnosti.
            4.   Trvanie
            
            Očakáva sa, že celková odhadovaná dĺžka implementácie financovaná prostredníctvom tohto projektu bude 48 mesiacov a v tejto lehote sa aj ukončí.
            5.   Príjemcovia
            
            Príjemcami projektu budú zamestnanci a tímy technického sekretariátu OPCW, ako aj zainteresované strany dohovoru vrátane štátov, ktoré sú jeho zmluvnými stranami.
            6.   Zviditeľnenie EÚ
            
            OPCW s náležitým ohľadom na bezpečnostné hľadiská prijme akékoľvek vhodné opatrenia a opatrenia na zviditeľnenie a komunikáciu, ktoré má projekt k dispozícii, na propagáciu skutočnosti, že tento projekt financuje Únia.